የዋግ ልማት ማኅበር (ዋልማ) ከ762 ሺህ ብር በላይ ግምት ያላቸው የሕክምና ቁሳቁስ ድጋፍ አደረገ፡፡
ባሕር ዳር፡ ሰኔ 06/2012 ዓ.ም (አብመድ)  የዋግ ልማት ማኅበር (ዋልማ) የኮሮናቫይረስ ወረርሽኝን ለመከላከል የሚያግዙ ከ762 ሺህ ብር በላይ ግምት ያላቸው የሕክምና ቁሳቁስ ለዋግ ኽምራ ብሔረሰብ አስተዳደር ጤና መምሪያ አበረክቷል። የብሔረሰብ አስተዳደሩ ዋና አስተዳዳሪ በሪሁን ኪዳነማሪያም ለአብመድ እንደገለፁት የኮሮናቫይረስ ወረርሽኝ በኢትዮጵያ ከተከሰተ ጀምሮ በብሔረሰብ አስተዳደሩና ዋልማ ለአካባቢው ተወላጆች እና ለልማቱ ደጋፊዎች በቀረበላቸው ጥሪ መሠረት ድጋፍ ተደርጓል። እስከዛሬ ባለው ሂደትም የማኅበሩ ደጋፊዎች ለቀረበላቸው ጥሪ በጎ ምላሽ እየሰጡ መሆኑን አስታውሰው ‘‘ዛሬ የተደረገው ድጋፍ ለዚህ ጥሩ ማሳያ ነው’’ ብለዋል፡፡  ለተደረገው ድጋፍም አመሥግነዋል። የዋልማ ዳይሬክተር አምላኩ አበበ ደግሞ ወረርሽኙን ለመከላከል በውጭ ከሚኖሩ ኢትዮጵያውያንና ትውልደ ኢትዮጵያውያን የማኅበሩ ደጋፊዎች በተገኘ ገንዘብ ለለይቶ ሕክምና መስጫ ማዕከል የሚውል የሕክምና ግብዓት መገዛቱን ተናግረዋል። 